text: Tønder på vej mod en håndboldsensation
  18 april 2016 kl. 09.40
  Mandag aften kan TM Tønder gøre arbejdet færdig og kvalificere sig til Håndboldligaen.
  Det kan gå hen og blive en historisk aften, hvis det undertippede hold fra Tønder ender med at stå tilbage som samlet vinder af de to oprykningskampe mod Nordsjælland Håndbold.
  TM Tønder har et forspring på fire mål efter hjemmebanesejren på 29-25 i den første kamp, og derfor har Tønder-mandskabet en realistisk chance for at nappe pladsen til den kommende sæsons håndboldliga.
  I den første kamp viste holdet enorm vilje og kom flere gange tilbage, selvom de var bagud. Den vindermentalitet er det nødvendigt at finde frem igen, hvis holdet skal slutte som samlet vinder, skriver klubben på sin hjemmeside.
  Omkring 100 lokale Tønder-fans tager mandag turen til Helsinge for at heppe på TM Tønder. Kampen går i gang kl 20.30 og bliver vist på TV2 Sport.
  TV SYD tager også med på turen til Helsinge og bringer reportage fra den vigtige håndboldkamp mandag aften.
  